ཐེངས་འདིར་སྟོན་པས་ཆོས་འཁོར་རིམ་པ་གསུམ་གང་དུ་བསྐོར་བའི་གནས་དུས་དང་མཚན་ཉིད་སོགས་འབྲི་རྒྱུ་མི་གཙོ་བར་དྲང་ངེས་ཀྱི་ཆ་ནས་གླེང་རྒྱུ་ཡིན།དེས་ན་སྤྱིར་ཆོས་འཁོར་རིམ་པ་གསུམ་ཞེས་པའི་གོ་དོན་དང་།བྱེ་བྲག་ཏུ་མདོ་སྡེ་དགོངས་འབྲེལ་ལས་གསུངས་ཚུལ་དང་།གཟུངས་ཀྱི་དབང་ཕྱུག་རྒྱལ་པོས་ཞུས་པའི་མདོ་ལས་གསུངས་ཚུལ།མདོ་ཏིང་ངེ་འཛིན་རྒྱལ་པོ་ལས་གསུངས་ཚུལ་སོགས་དུ་མ་ཞིག་ཡོད་པ་ལས་དེ་དག་གི་ཁྱད་པར་ཅུང་ཟད་ཕྱེ་རྒྱུ་ཤིན་ཏུ་གལ་ཆེ་བར་མཐོང་།གང་ལགས་ཤེ་ན་མང་མང་ཞིག་གིས་ཆོས་འཁོར་རིམ་པ་གསུམ་གྱི་རྣམ་བཞག་དང་དེ་དག་ལ་དྲང་ངེས་འབྱེད་ལུགས་ཆོས་བརྒྱུད་བྱེ་བྲག་པ་ག་གེ་མོ་ཞིག་གི་ཡིག་ཆ་བྱེ་བྲག་པ་གཅིག་པུ་ཞིག་གི་ནང་དུ་ཇི་ལྟར་བཤད་པ་ལྟར་ལས་གཞན་མ་མཐོང་ཞིང་།དེས་ན་གཞན་ལུགས་ལ་དེ་ལྟར་བཤད་ཚུལ་མེད་པའམ།ཡོད་ཀྱང་ལུང་དང་རིག་པའི་རྒྱབ་རྟེན་ཚད་ལྡན་མེད་པར་བསམ་སྟེ་གཞན་ལ་ལྟ་སྟངས་ནོར་བ་འཛིན་པ་དུ་མ་མཐོང་བས་དེ་དག་ལ་ངོ་སྤྲད་པ་དང་།བྱེ་བྲག་ཏུ་ས་སྐྱའི་བཤད་གྲྭ་ཁག་ཕལ་ཆེར་ཞིག་གི་ནང་དུ་བར་ཞིག་ནས་༧རྗེ་བཙུན་གོང་མ་རྣམས་ལྔའི་དགོངས་པ་འགྲེལ་བའི་ཡིག་ཆ་ལ་ཀུན་མཁྱེན་གོ་རམ་པའི་གཞུང་ཁོ་ནར་ལྟ་བ་ལས་པཎ་ཆེན་ཤཱཀྱ་མཆོག་ལྡན་ལྟ་བུའི་མཁྱེན་པ་ནམ་མཁའ་ལྟར་ཡངས་པའི་མཁས་པ་ཆེན་པོ་ཇི་སྙེད་ཅིག་ཡོད་པ་དེ་ཚོའི་གསུང་རྣམས་ཟུར་ལྟའི་སློབ་ཚན་གྱི་གྲལ་དུ་འཇོག་པ་ལྟ་བུར་མཐོང་བས་ད་རེས་ཁོང་གི་གཞུང་དག་ལ་ཀུན་གྱིས་ཐུགས་སྣང་གསར་པ་ཞིག་དང་འཕར་མ་ཞིག་ཡོང་བའི་ཆེད་དུ་གཙོ་བོར་དམིགས་པ་ཡིན།དེ་ལྟར་བྱུང་ན་རིས་མེད་ཀྱི་ཆོས་ལུགས་དང་ཆོས་བརྒྱུད་ཕན་ཚུལ་བར་ལྟ་སྟངས་ཡང་དག་པ་ཞིག་དང་དོན་དམ་པའི་རིས་མེད་ཀྱི་འདུ་ཤེས་ཤིག་སྐྱེ་ངེས་རེད།ད་རུང་ཤིན་ཏུ་ཉམ་ཉེས་ཆེ་བའི་མཁས་པའི་གསུང་དུ་མ་ཞིག་མི་ཉམ་རྒྱུན་འཛིན་ཡོང་བར་སྨན།འོ་ན་སྤྱིར་ཆོས་འཁོར་རིམ་པ་གསུམ་གྱི་གོ་དོན་ཇི་ལྟར་ཞེ་ན།ཡོངས་གྲགས་ལ་དགོངས་འགྲེལ་ལས་གསུངས་པ་ལྟར་བཀའ་དང་པོ་བདེན་བཞིའི་ཆོས་འཁོར།བར་པ་མཚན་ཉིད་མེད་པའི་ཆོས་འཁོར།ཐ་མ་ལེགས་པ་རྣམ་པ་ཕྱེ་བའི་ཆོས་འཁོར་གྱི་རིམ་པ་ལྟར་ཁོ་ནར་མ་ངེས་ཤིང་།གཟུངས་ཀྱི་དབང་ཕྱུག་རྒྱལ་པོས་ཞུས་པའི་མདོ་ལས་ནོར་བུ་རིན་པོ་ཆེ་སྦྱོང་ཚུལ་རིམ་པ་གསུམ་དང་དཔེ་དོན་སྦྱར་ཏེ་ཆོས་འཁོར་དང་པོར་མི་རྟག་པ་དང་སྡུག་བསྔལ་བ་སོགས་ཀྱི་གཏམ་དང་།བར་པ་སྟོང་པ་ཉིད་དང་མཚན་མ་མེད་པའི་གཏམ་དང་།ཐ་མར་ཕྱིར་མི་ལྡོག་པའི་འཁོར་ལོའི་གཏམ་གྱི་ཆོས་འཁོར་རིམ་པ་གསུམ་པོ་ཁོ་ནས་ཀྱང་མ་ངེས།དེ་བཞིན་དུ་དེ་བཞིན་བཤེགས་པའི་ཐུགས་རྗེ་ཆེན་པོའི་མདོ་ལས།འཁོར་ལོ་གསུམ་གྱི་རྣམ་བཞག་བསྟན་པ་ཁོ་ནས་ཀྱང་མ་ངེས།དེས་ན་མདོ་དུ་མ་ཞིག་གི་ནང་དུ་ཆོས་འཁོར་གྱི་རིམ་པ་མི་འདྲ་བ་སྣ་ཚོགས་ཤིག་གསུངས་ཤིང་།དེ་དག་གི་དགོངས་པ་སོ་སོར་མ་འདྲེས་པར་འཆད་དགོས་པ་ལས་མདོ་གཅིག་ཁོ་ན་མཐོང་བའི་རྒྱུ་མཚན་དང་དེ་ལ་འགྲེལ་བཤད་མཁན་པོ་གཅིག་ཁོ་ནའི་འགྲེལ་ལུགས་ལྟར་འཆད་པ་ནི་ཐོས་རྒྱ་ཆུང་དྲགས་པ་དང་།རིས་མེད་བསྟན་པ་རྒྱ་མཚོར་འཇུག་པའི་སྒོ་ཁེགས་ཤིང་།དུས་ནམ་ཡང་བསྟན་པ་སྤྱིའི་གོ་བ་འཆར་མི་ཐུབ།ངས་འདིར་དྲང་ངེས་ཀྱི་རྣམ་པར་འབྱེད་པ་ལ་རོང་སྟོན་ཤཱཀྱ་རྒྱལ་མཚན་དང་པཎ་ཆེན་ཤཱཀྱ་མཆོག་ལྡན་གཉིས་ཀྱི་གསུང་གཙོ་བོར་དྲངས་ཡོད་།རྒྱུན་མཚན་གང་ལགས་ཤེ་ན།རོང་སྟོན་ཆེན་པོ་ལྟ་བུར་མཚོན་ན་སྤྱིར་བན་བོན་བར་གྱི་འབྲེལ་པ་དང་།ལྷག་ཏུ་གཡུང་དྲུང་བོན་དང་ས་སྐྱའི་བར་འབྲེལ་ལམ་གྱི་སྒོ་ཆེན་ལྟ་བུར་གྱུར་ཡོད་ཅིང་།ད་དུང་བཀའ་བརྒྱུད་དང་ས་སྐྱའི་བར་དུ་འབྲེལ་ལམ་ཟབ་མོ་བསྐྲུན་ཡོད།བྱེ་བྲག་ཏུ་གོ་ཤཱཀ་སྟག་གསུམ་དུ་གྲགས་པའི་ས་སྐྱའི་ཡིག་ཆ་འཛིན་པའི་མཁས་མཆོག་དེ་དག་གིས་ཁུངས་གཏུག་སའི་ཡིག་ཆ་གཙོ་བོ་དེ་མཁས་པ་འདི་ཉིད་ཀྱི་གསུང་ལ་ཐུག་ཡོད།ཇི་སྐད་དུ་པཎ་ཆེན་ཤཱཀྱ་མཆོག་ལྡན་གྱིས་མཛད་པའི་རོང་སྟོན་གྱི་རྣམ་ཐར་ངོ་མཚར་དད་པའི་རོལ་མཚོ་ལས།རྒྱ་མཚོར་མི་འདུ་ཆུ་བོ་དེ་གང་ཡིན།།དེ་ལས་མི་འབབ་ཆུ་ཀླུང་དེ་གང་ཞིག།ཁྱོད་བློས་མ་བསྡུས་དམ་པའི་ཆོས་དེ་ཅི།།ཁྱོད་ཀྱིས་མ་གསུངས་ཆོས་ཚུལ་གང་དེ་སུ།།ཞེས་གསུངས་པ་བཞིན་བོད་གངས་ཅན་ལྗོངས་ན་སྐབས་དེར་མཁས་པ་འདི་ལས་མཚན་སྙན་ཆེ་བ་མེད་ཅིང་།མཁས་པ་འདིས་མ་བརྟེན་པ་དང་འདི་ལ་མ་ཐུག་པ་བོད་ཆེན་མོའི་ལྗོངས་འདི་ན་ཕལ་ཆེར་མེད་ཚོད་རེད་འདུགགསེར་མདོག་པཎ་ཆེན་ཤཱཀྱ་མཆོག་ལྡན་དྲི་མེད་ལེགས་པའི་བློ་གྲོས་ནི།སྤྱིར་བོད་འདི་ན་སངས་རྒྱས་པའི་དབུ་མའི་ལྟ་གྲུབ་དེ་བསྡོམས་བརྒྱབ་ན་རང་སྟོང་དང་གཞན་སྟོང་གཉིས་སུ་མ་འདུས་པ་མེད་ལ།དེ་གཉིས་མཐའ་ཐུག་དགོངས་པ་འགལ་མེད་དུ་འགྲེལ་ཞིང་།དེའང་རང་སྟོང་པ་རྣམས་ཀྱིས་བཀའ་བར་པ་མཚན་ཉིད་མེད་པའི་ཆོས་འཁོར་ཁོ་ན་ངེས་དོན་མཐའ་ཐུག་དང་།གཞན་སྟོང་པ་རྣམས་ཀྱིས་བཀའ་ཐ་མ་ལེགས་ཕྱེའི་ཆོས་འཁོར་ཁོ་ན་ངེས་དོན་མཐའ་ཐུག་ཏུ་འདོད་པ་གཉིས་ཀའང་ངེས་དོན་མཐའ་ཐུག་ཏུ་འགྲེལ་ཐུབ་མཁན་མཁས་པ་འདི་ལས་ལྷག་བོད་གངས་ཅན་གྱི་ལྗོངས་ཆེན་པོ་འདིར་སྔར་མ་བྱུང་ཞིང་།ལྗོངས་འདིར་རང་སྟོང་ལྟ་བའི་སྲོལ་འབྱེད་པ་ཆེན་པོ་ཀུན་མཁྱེན་དོལ་པ་ཤེས་རབ་རྒྱལ་མཚན་གྱིས་ཀྱང་རྗེ་བཙུན་བྱམས་མགོན་གྱི་རྒྱུད་བླ་མ་དང་ཀླུ་སྒྲུབ་ཀྱི་བསྟོད་ཚོགས་ཙམ་ལས་རིག་ཚོགས་དང་གསུང་གཞན་རྣམས་འཁོར་ལོ་གསུམ་པའི་དགོངས་པ་ལྟར་འགྲེལ་ཐུབ་མེད།མཁས་པ་འདིས་ནི་ཀླུ་སྒྲུབ་ཀྱི་ཚོགས་གསུམ་ཀ་འཁོར་ལོ་གསུམ་པའི་དགོངས་དོན་ལྟར་ངེས་དོན་མཐའ་ཐུག་ཏུ་འགྲེལ་འདུག་པས་གཞན་ལས་ཁྱད་པར་འཕགས་པ་ཡིན།ད་དུང་བཀའ་བརྒྱུད་པའི་ཕྱོགས་ནས་ཀུན་མཁྱེན་པདྨ་དཀར་པོ་དང་ཀརྨ་པ་རྣམས་ཤཱཀ་མཆོག་པ་དང་ཐུགས་གཅིག་པ་ལྟ་བུ་ཡིན།མདོར་ན་མཁས་པ་འདི་གཉིས་ཕྱོགས་མང་པོ་ཞིག་ནས་ཧ་ཅང་གལ་གནད་ཅིག་ལ་ཐུག་འདུག་པས་ཁོང་གཉིས་ཀྱི་གསུང་ཁག་ཅིག་རྩ་འདོན་ཞུ་དོན་དེ་ལྟར་ཡིན།ད་བརྗོད་གཞི་དངོས་ལ་འཇུག་ན་སྤྱིར་ཆོས་འཁོར་རིམ་པ་གསུམ་ཞེས་པའི་གོ་དོན་དུ་པཎ་ཆེན་ཤཱཀྱ་མཆོག་ལྡན་གྱིས་དབུ་མ་རྣམ་པ་ངེས་པའི་ཆོས་ཀྱི་བང་མཛོད་ལུང་དང་རིགས་པའི་རྒྱ་མཚོ་ལས།འཁོར་ལོ་གསུམ་གྱི་རྣམ་པར་བཞག་པ་བྱེད་པ་དེ་ནི་སྟོན་པའི་སྐུ་ཚེའི་སྟོད་སྨད་དང་།འཁོར་ཉན་ཐོས་དང་བྱང་ཆུབ་སེམས་དཔའ་མང་ཉུང་གི་བྱེ་བྲག་དང་།གནས་ཝཱ་ར་ཎཱ་སཱི་དང་།བྱ་རྒོད་སྤུངས་པ་ལ་སོགས་པར་བསྐོར་བའི་བྱེ་བྲག་གིས་འཇོག་པ་མ་ཡིན་གྱིས།གདུལ་བྱ་བློ་མཆོག་ཏུ་གྱུར་པ་མ་ཡིན་པ་རྣམས།དེ་ཁོ་ན་ཉིད་ཀྱི་བདུད་རྩི་ལ་རིམ་གྱིས་དྲང་བའི་རིམ་པ་མི་འདྲ་བ་གསུམ་ཡོད་པ་དེ་ལ་འཁོར་ལོ་གསུམ་གྱི་རྣམ་བཞག་མཛད་པ་འདི་ནི་འཕགས་པ་ཡབ་སྲས་ཀྱི་དགོངས་པ་མཐའ་ཐུག་པ་གདོན་མི་ཟ་བ་ཡིན་ནོ།དེའང་བྱམས་ཀླུ་གཉིས་དགོངས་པ་གནད་གཅིག་ཏུ་འགྲེལ་ཏེ།དབུ་མ་རྣམ་ངེས་ལུང་རིག་རྒྱ་མཚོ་དེ་ཉིད་ལས།སློབ་དཔོན་འཕགས་པ་ཐོགས་མེད་ཀྱིས་རྣམ་པ་གཏན་ལ་དབབ་པ་བསྡུ་བར་དགོངས་འགྲེལ་གྱི་དོན་དམ་རྣམ་པ་ངེས་པའི་ལེའུ་རྒྱས་པར་དྲངས་ནས་དྲང་ངེས་ཀྱི་ཚུལ་རྒྱས་པར་གཏན་པ་ཕབས་པ་དང་།ཐེག་པ་ཆེན་པོ་རྒྱུད་བླ་མར།མི་རྟག་སྡུག་བསྔལ་བདག་མེད་དང་།།ཞི་བའི་སྒྲ་ཡི་ཐབས་མཁྱེན་པ།།སེམས་ཅན་སྲིད་གསུམ་སྐྱོ་བསྐྱེད་ནས།།མྱ་ངན་འདས་ལ་རབ་འཇུག་མཛད།།ཞི་བའི་ལམ་ལ་རབ་ཞུགས་པ།།མྱ་ངན་འདས་ཐོབ་འདུ་ཤེེས་ཅན།།དམ་ཆོས་པདྨ་དཀར་ལ་སོགས།།ཆོས་ཀྱི་དེ་ཉིད་བསྟན་པ་ཡིན།།དེ་དག་སྔར་འཛིན་ལས་བཟློག་སྟེ།།ཐབས་དང་ཤེས་རབ་ཡོངས་བཟུང་པས།།ཐེག་པ་མཆོག་ལ་སྨིན་འཛད་དེ།།བྱང་ཆུབ་མཆོག་ཏུ་ལུང་བསྟན་ཏོ།ཞེས་གསུངས་པ་དེས་འཕགས་པ་གཟུངས་ཀྱི་དབང་ཕྱུག་རྒྱལ་པོས་ཞུས་པའིི་མདོ་ཡི་དགོངས་པ་ཉེ་བར་བསྡུས་ཏེ་བཤད་ཅིང་།དེའང་འཁོར་ལོ་དང་པོར་ཆོས་ཀྱི་སྡོམ་བཞི་དང་།འཁོར་ལོ་གཉིས་པར་རྣམ་པར་ཐར་པའི་སྒོ་གསུམ་དང་།འཁོར་ལོ་གསུམ་པར་བདེ་བར་གཤེགས་པའི་སྙིང་པོ་སྟོན་པར་གསུངས་ཤིང་།འཁོར་ལོ་ཐ་མ་ཉིད་ངེས་དོན་གྱི་འཁོར་ལོ་ཡིན་པར་གསུངས།སློབ་དཔོན་འཕགས་པ་ལྷས།བསོད་ནམས་མིན་པ་དང་པོར་བཟློག།བར་དུ་བདག་ནི་བཟློག་པ་དང་།།ཐ་མར་ལྟ་ཞིག་ཀུན་བཟློག་པ།།གང་ཞིག་ཤེས་ཏེ་མཁན་པ་ཡིན།།ཞེས་གསུངས་པ་དེས་མགོན་པོ་ཀླུ་སྒྲུབ་ཀྱིས་ཇི་ལྟར་བཞེད་པའི་འཁོར་ལོ་གསུམ་གྱི་རིམ་པ་བསྟན་པར་འདོད།དེའང་ཇི་སྐད་དུ།རིན་པོ་ཆེའི་ཕྲེང་བ་ལས།བརྡ་སྤྲོད་པ་དག་ཇི་ལྟར་བུར།།ཡི་གེ་ཕྱི་མོ་ཀློག་འཇུག་ལྟར།།དེ་བཞིན་སངས་རྒྱས་སེམས་ཅན་ལ།།ཇི་ཙམ་བཟོད་པའི་ཆོས་སྟོན་ཏོ།།ཁ་ཅིག་ལ་ནི་སྡིག་པ་ལས།།རྣམ་པར་བཟློག་ཕྱིར་ཆོས་སྟོན་ཏོ།།ཁ་ཅིག་བསོད་ནམས་འགྲུབ་བྱའི་ཕྱིར།།ཁ་ཅིག་ལ་ནི་གཉིས་བརྟེན་པ།།ཁ་ཅིག་ལ་ནི་གཉིས་མི་བརྟེན།།ཟབ་མོ་འཁུ་འཕྲིགས་ཅན་འཇིགས་པ།།སྟོང་ཉིད་སྙིང་རྗེའི་སྙིང་པོ་ཅན།།བྱང་ཆུབ་སྒྲུབ་པ་ཁ་ཅིག་ལའོ།།ཞེས་གསུངས་པ་དང་།དབུ་མ་རྩ་བ་ལས།བདག་གོ་ཞེས་ཀྱང་བཏགས་གྱུར་ཅིང་།།བདག་མེད་ཅེས་ཀྱང་བསྟན་པར་གྱུར།།སངས་རྒྱས་རྣམས་ཀྱིས་བདག་དང་ནི།།བདག་མེད་འགག་མེད་ཅེས་ཀྱང་བསྟན།།ཞེས་དང་།ཡང་དེ་ཉིད་ལས།ཐམས་ཅད་ཡང་དག་ཡང་དག་མིན།།ཡང་དག་ཡང་དག་མ་ཡིན་ཉིད།།ཡང་དག་མིན་མིན་ཡང་དག་མིན།།དེ་ནི་སངས་རྒྱས་རྗེས་བསྟན་པའོ།།ཞེས་གསུངས་པ་དང་།དེའི་སྔ་འགྲེལ་དུ་ཟླ་བའི་ཞབས་ཀྱིས།འདིར་སངས་རྒྱས་བཅོམ་ལྡན་འདས་རྣམས་ཀྱི་དེ་ཁོ་ན་ཉིད་ཀྱི་བདུད་རྩི་་ལ་འཇུག་པའི་བསྟན་པའི་རིམ་པ་ནི།འདི་ཡིན་པར་ཤེས་བྱ་སྟེ།།ཞེས་གསུངས་སོ།དེ་ལྟར་བཤད་པ་རྣམས་ཀྱི་གྲུབ་པའི་དོན་ནི་སྤྲོས་པའི་མཐའ་ཐམས་ཅད་བཀག་པའི་མེད་པར་དགག་པ་དེ་ཉིད་ངེས་པའི་དོན་མཐའ་ཐུག་པ་དང་།འཁོར་ལོ་ཐ་མའི་བསྟན་བྱའི་གཙོ་བོ་ཡིན་ནོ།ཞེས་བྱ་བ་འདི་ངེས་པ་ཡིན་ནོ།དེ་ལ་འདི་སྙམ་དུ།འཁོར་ལོ་གསུམ་གྱི་རྣམ་པར་བཞག་པ་བཤད་མ་ཐག་པ་དེ་ནི་དགོངས་འགྲེལ་ལས་འབྱུང་བ་དང་མི་མཐུན་པས་ཆོས་འཁོར་གསུམ་གྱི་རྣམ་པར་བཞག་པར་མ་ཡིན་གྱི།སྙམ་དུ་སེམས་པ་དེ་ནི་ཡང་དག་པ་མ་ཡིན་ཏེ།རྒྱལ་བས་ཆོས་སྟོན་ཚུལ་གྱི་ཐེམ་སྐས་མི་འདྲ་བ་གསུམ་བྱུང་བ་དེ་ཉིད་ལ་འཁོར་ལོ་གསུམ་གྱི་ཐ་སྙད་འདོགས་པ་མ་ཡིན་ན།འཁོར་ལོ་གསུམ་གྱི་འཇོག་མཚམས་མི་བརྙེད་པའི་ཕྱིར་དང་།དགོངས་འགྲེལ་ལས་འབྱུང་བ་དང་མི་མཐུན་པ་ཙམ་གྱིས་རྣམ་བཞག་དེ་འཇོག་པར་ནུས་པ་མ་ཡིན་ན།དེ་བཞིན་བཤེགས་པའི་ཐུགས་རྗེ་ཆེན་པོའི་མདོ་ལས།འཁོར་ལོ་གསུམ་གྱི་རྣམ་བཞག་མ་བསྟན་པར་ཐལ་བའི་ཕྱིར་དང་།དེ་ཡང་།དེ་ལྟར་ན།རྒྱུད་བླ་མར།མཆོག་གི་སྤྲུལ་པའི་སྐུས་ཆོས་ཀྱི་འཁོར་ལོ་ཇི་ལྟར་བསྐོར་བའི་ཚུལ་འཆད་པ་ན།འཇིག་རྟེན་ཞི་བའི་ལམ་ལ་འཇུག་པ་དང་།རབ་ཏུ་སྨིན་དང་ལུང་སྟོན།ཞེས་གསུངས་པ་དེས་དོན་ཅི་ཞིག་བསྟན་པ་ཡིན།ཁྱེད་ཀྱིས་སྨྲ་དགོས་པའི་ཕྱིར་རོ།དགོངས་འགྲེལ་ལས་གསུངས་པ་ཁོ་ན་དང་མཐུན་པར་དེའི་རྣམ་བཞག་འཆད་དགོས་ན།ཉན་ཐོས་ཀྱི་ཐེག་པ་ལ་ཡང་དག་པར་ཞུགས་པ་རྣམས་ལ་ངེས་དོན་མཐའ་ཐུག་མ་གསུངས་པར་ཐལ་བ་དང་།བདེན་བཞིའི་ཆོས་འཁོར་གྱི་ནང་ན་ངེས་དོན་མཐའ་ཐུག་མེད་པར་ཐལ་བ་དང་།སྟོན་པས་སྐུ་ཚེའི་སྟོད་ལ་ཐེག་པ་ཆེན་པོའི་ཆོས་མ་གསུངས་པར་ཐལ་བ་རྣམས་འཇུག་ལ།དེ་ཡང་འདོད་ན་ནི།ཟླ་བའི་ཞབས་ཀྱིས་ཉན་རང་ལ་ཆོས་བདག་མེད་པ་རྟོགས་པ་ཡོད་པའི་ཤེས་བྱེད་དུ་དྲངས་པ་རྣམས་དང་འགལ་བར་ངེས་སོ།དེའི་འཐད་པ་ཡང་།བདེན་པ་བཞིའི་ཆོས་འཁོར་བསྐོར་བ་ན།རྒྱུན་དུ་ཞུགས་པ་ནས་དགྲ་བཅོམ་པའི་བར་མངོན་དུ་བྱས་པ་གྲངས་མེད་པ་ཞིག་ཡོད་པར་གསུངས་པ་དང་།ཁྱད་པར་ཀུན་ཤེས་ཀཽ་ཌི་ནྱ་ལ་བདེན་པ་བཞི་ལན་གསུམ་དུ་བཟླས་པས་མཐོང་ལམ་སྐྱེས་པར་བཤད་པ་དེར་ཆོས་ཀྱི་བདག་མེད་བསྟན་པ་མེད་ན།ཟླ་བ་གྲགས་པའི་ལུགས་ཁོ་ནས་ཀླུ་སྒྲུབ་ཞབས་ཀྱི་དགོངས་པ་འཆད་ནུས་པ་ཡིན་ནོ།།ཞེས་ཟེར་བ་དེ་ཡང་ཚིག་ཙམ་དུ་ཟད་པ་ཡིན་པས།ཞེས་འཁོར་ལོ་ཐ་མ་ངེས་དོན་དུ་བསྐྲལ་བར་མ་ཟད་འཁོར་ལོ་བར་པའང་ངེས་དོན་དུ་ལེགས་པར་བཀྲལ་ཏེ།དབུ་མ་རྣམ་ངེས་ལུང་རིགས་བང་མཛོད་དེ་ཉིད་དུ།གནས་ཚུལ་མཐར་ཐུགས་སེམས་པ་ལ་ཞུགས་པ་དེའི་ཚེ།སྤྲོས་པའི་མཐའ་གང་ཡང་ཞལ་གྱིས་མི་བཞེས་པ་ནི་དེའི་བཞེད་པ་མཐར་ཐུག་ཡིན་པའི་ཕྱིར།དེ་བས་ན་འཁོར་ལོ་ཐ་མ་གཉིས་སུ་དོན་དམ་པའི་བདེན་པ་སྟོན་ཚུལ་ལ་གཉིས་ཏེ།གནས་སྐབས་ཀྱི་ངེས་དོན་བརྗོད་བཅས་ཀྱི་སྒོ་ནས་བསྟན་པ་དང་།མཐར་ཐུག་གི་ངེས་དོན་བརྗོད་བྲལ་གྱི་སྒོ་ནས་བསྟན་པའོ།།དང་པོ་ནི།སྟོང་ཉིད་དང་།སྤྲོས་བྲལ་ལ་སོགས་པའི་མིང་གིས་བསྟན་པ་དེའོ།།གཉིས་པ་ནི།བརྗོད་བྲལ་དུ་ཡང་བརྗོད་པར་མི་ནུས་མོད།འོན་ཀྱང་སྒྲོ་བཏགས་ནས་བརྗོད་པ་ཐམས་ཅད་བྲལ་ལོ་ཞེས་བསྟན་པའོ།།གཉིས་ཀའི་མཐར་ཐུག་གི་དགོངས་པ་བརྗོད་བྲལ་ལ་ཐུག་ན་ཡང་།གཅིག་གིས་ནི་བདེན་སྟོང་སོགས་སུ་བརྗོད་དགོས་པར་བཤད་ལ།གཅིག་ཤོས་ཀྱིས་ནི་བདེན་སྟོང་སྤྲོས་བྲལ་དུའང་བརྗོད་མི་ནུས་པར་བཤད་པ་ནི།འཁོར་ལོ་ཕྱི་མ་གཉིས་ཀྱི་ཁྱད་པར་ཡིན་ནོ།།འོ་ན་ལུགས་འདི་ལ་རྒྱུད་བླ་མའི་བཤད་བྱའི་མདོ་རྣམས་འཁོར་ལོ་གང་དུ་དྲང་ཞེ་ན།དེ་ཉིད་ལ་ཡང་གསུམ་ཀ་ཡོད་པར་འཆད་དགོས་ཏེ།དེ་ཉིད་ལ་བདག་ཡོད་པར་འཆད་པ་དང་།མེད་པར་འཆད་པ་དང་།སྤྲོ་བྲལ་དུ་འཆད་པ་གསུམ་ཀ་སྣང་བའི་ཕྱིར་རོ།།དཔེར་ན་ཤེས་ཕྱིན་གི་མདོ་བརྒྱད་སྟོང་པ་ལྟ་བུ་གཅིག་ལ་གསུམ་ཀ་དམིགས་པ་བཞིན་ནོ།།དེ་ལྟ་མོད་ཀྱི་ལུགས་འདི་ལ་ཡང་།ལེགས་པར་རྣམ་པར་ཕྱེ་བའི་འཁོར་ལོ་དང་།ཕྱིར་མི་བཟློག་པའི་གཏམ་གྱི་འཁོར་ལོ་གཉིས་ཀྱི་སྤྱི་ལྡོག་ནས་ངེས་དོན་དང་།བྱེ་བྲག་ཏུ་སྒྲ་ཇི་བཞིན་པ་མ་ཡིན་པའི་ངེས་དོན་དུ་ཁས་བླངས་ན་བདེ་བ་ཡིན་ནོ།ཞེས་གསུངས།གོང་གི་ཤཱཀ་མཆོག་པའི་གསུང་དུམ་དེའི་ནང་དུ་སྤྱིར་ཆོས་འཁོར་གསུམ་གྱི་གོ་དོན་ཇི་ལྟར་ཡིན་ལེགས་པར་གསལ།བྱེ་བྲག་མདོ་སྡེ་དགོངས་འགྲེལ་ལྟ་བུ་ལས་འབྱུང་བའི་ཆོས་འཁོར་གསུམ་གྱི་དྲང་ངེས་འགྲེལ་ཚུལ་ནི།རོང་སྟོན་ཤཱཀྱ་རྒྱལ་མཚན་ཞེས་བོད་ཆོལ་ཁ་གསུམ་གྱི་མཁས་པ་ཕལ་མོ་ཆེ་ཁོང་གི་ཞབས་སློབ་ཏུ་མ་གྱུར་པ་མེད་པ་ལྟ་བུའི་སྙན་པ་ཆེས་ཆེར་གྲགས་པ་དེས་ཆོས་འཁོར་རིམ་པ་གསུམ་པོ་དེ་ལ་འདི་ལྟར་འདོད་དེ།གང་ཉིད་ཀྱིས་མཛད་པའི་མངོན་པར་རྟོགས་པའི་རྒྱན་འགྲེལ་པ་དང་བཅས་པའི་དཀའ་གནས་རྣམ་པར་འབྱེད་པ་ཟབ་དོན་གནད་ཀྱི་ཟླ་འོད་ཅེས་བྱ་བ་ལས།ཆོས་འཁོར་གསུམ་ལ་དྲང་དོན་ངེས་དོན་དུ་སོ་སོར་ཕྱེ་བ་ཡང་ཤས་ཆེ་བའི་བྱེ་བྲག་ལས་རྣམ་པ་འབྱེད་ཀྱི།དེ་ཁོ་ནར་ངེས་པར་མ་ཡིན་ཏེ།གསུམ་ཆར་གྱིས་དྲང་ངེས་གསུམ་ཀ་སྟོན་པའི་ཕྱིར་རོ།དེས་ན་གང་ན་ཀུན་རྫོབ་ཀྱི་བདེན་པ་སྣང་བར་སྟོན་པ་ནི་དྲང་དོན་དང་།དོན་དམ་པའི་བདེན་པ་སྟོན་པ་ནི་ངེས་དོན་དུ་བསྡུ་བར་བྱའོ།འདི་ནི་མཁས་མཆོག་བུདྡྷ་ཤྲཱི་རིའི་ལེགས་བཤད་བཀོད་པ་ཡིན་ནོ།།ཞེས་དང་།དེའང་དགོངས་པ་ངེས་པར་འགྲེལ་པ་ལས་དང་པོ་གཉིས་དྲང་དོན་དང་ཐ་མ་ངེས་དོན་དུ་གསུངས་མོད་ཀྱང་།འདི་ནི་སེམས་ཙམ་པའི་མདོ་ཡི་དབང་དུ་བྱས་པ་ཡིན་པས་དབུ་མ་པས་ངེས་དོན་དུ་མི་འདོད་དོ།དབུ་མ་ལྟར་ན།ཏིང་ངེ་འཛིན་གྱི་རྒྱལ་པོ་ལས།སྟོང་པ་བདེ་བར་གཤེགས་པའི་སྟོན་པ་ལྟར།།ངེས་དོན་མདོ་སྡེ་དག་གི་བྱེ་བྲག་ཤེས།།གང་ལ་སེམས་ཅན་གང་ཟག་སྐྱེས་བུ་བསྟན།།ཆོས་དེ་ཐམས་ཅད་དྲང་པའི་དོན་ཤེས།།ཞེས་གསུངས་པ་ལྟར་འདོད་དོ།ཆོས་འཁོར་རིམ་པ་གསུམ་པོ་རེ་རེ་ལའང་ཆོས་འཁོར་གསུམ་ཀའི་བརྗོད་བྱ་ཚང་བར་ཡོད་གསུངས།དེའང་།ཡུལ་ཝཱ་རཱ་ཎ་སཱིར་བསྐོར་བ་རྣམས་ལའང་བརྗོད་བྱ་གསུམ་ཆར་ཡོད་ལ།བར་པ་ལ་ཡང་བརྗོད་བྱ་གསུམ་ཆར་དང་།ཐ་མ་ལ་ཡང་བརྗོད་བྱ་གསུམ་ཆར་ཡོད་པས།འཁོར་ལོ་དང་པོར་གྲགས་པ་ལ་བདེན་བཞིའི་ཆོས་ཀྱི་དབང་དུ་བྱས་པ་ནི་དང་པོའི་དང་པོ་ཡིན་ལ།རང་གིས་མཚན་ཉིད་ཀྱིས་སྟོང་པར་སྟོན་པ་ནི་དང་པོའི་བར་པའོ།མཚན་ཉིད་གསུམ་དུ་རྣམ་པར་ཕྱེ་བ་ནི་དང་པོའི་ཐ་མའོ།བར་པ་ལ་ཡང་བདེན་བཞི་དང་།མཚན་ཉིད་མེད་པ་དང་།རང་གི་མཚན་ཉིད་ཀྱིས་སྟོང་པ་དང་།མཚན་ཉིད་གསུམ་དུ་སྟོན་པ་རྣམས་ལ་བར་པའི་དང་པོ་དང་།བར་པའི་བར་པ་དང་།བར་པའི་ཐ་མ་ཞེས་བྱའོ།ཐ་མ་ལ་ཡང་བརྗོད་བྱ་དེ་དང་།དེ་དག་སྟོན་པ་ལ་ཡང་རིམ་བཞིན་དུ་ཐ་མའི་དང་པོ་དང་།ཐ་མའི་བར་པ་དང་།ཐ་མའི་ཐ་མ་ཞེས་བྱའོ།དཔེར་ན།འདུལ་བ་ལུང་ལ་ཡང་ཇི་སྐད་བཤད་པའི་བརྗོད་བྱ་ཡོད་པ་དང་།རྒྱས་འབྲིང་བསྡུས་གསུམ་ཀ་ལ་ཡང་གསུམ་ཀ་ཡོད་པ་དང་།ལང་ཀར་གཤེགས་པའི་མདོ་ལ་སོགས་ལ་ཡང་གསུམ་ཀ་ཡོད་པ་བཞིན་ནོ།མངོན་པར་རྟོགས་པའི་རྒྱན་ལ་ཡང་ལམ་ཤེས་ཀྱི་སྐབས་སུ།འཕགས་པའི་བདེན་པ་བཞི་དག་གི།རྣམ་པ་ཞེས་གསུངས་པ་དང་།གཟུང་དོན་རྟོགས་པ་སྤོང་ཕྱིར་དང་།ཞེས་ཉན་རང་གི་དབང་དུ་བྱས་པའི་ཆོས་དང་།གཟུགས་རྟགས་མ་ཡིན་མི་རྟག་མིན།ཞེས་སོགས་རང་བཞིན་མེད་པར་སྟོན་པའི་ཆོས་དང་།དེ་མ་རྫོགས་དང་རབ་རྫོགས་དང་།ཞེས་པས་མཚན་ཉིད་གསུམ་གསུངས་པ་ལྟ་བུའོ།ཞེས་གསུངས།དེ་དང་མཚུངས་པར་ཀུན་མཁྱེན་གོ་བོ་རབ་འབྱམས་པ་བསོད་ནམས་སེངྒེས་ཡུམ་དོན་དུ།ལུང་གི་ཆོས་འཁོར་ལ་བཀའ་དང་པོ་བདེན་བཞིའི་ཆོས་འཁོར་སོགས་གསུམ་ཡོད་ཅིང་།དེ་རེ་རེ་ལ་ཡང་དང་པོའི་དང་པོ་སོགས་གསུམ་གསུམ་ཡོད་དོ།ཞེས་དང་།དུས་ཀྱི་སྒོ་ནས་ཀྱང་སྟོན་པའི་སྐུ་ཚེའི་སྟོད་ལ་བདེན་བཞི་དང་།བར་ལ་མཚན་ཉིད་མེད་པ།ཐ་མར་ལེགས་ཕྱེའི་ཆོས་འཁོར་མ་ངེས་ཏེ།སྟོན་པ་མྱ་ངན་ལས་འདས་ཁར་ཀུན་ཏུ་རྒྱུ་རབ་བཟང་ལ་བདེན་བཞིའི་ཆོས་ཀྱི་འཁོར་ལོ་བསྐོར་བའི་ཕྱིར་དང་།བྱ་རྒོད་ཕུང་པོའི་རི་ལ་ཡང་གསུམ་ཆར་བསྐོར་བའི་ཕྱིར་རོ།ཞེས་གསུངས།དེ་གསུམ་ལ་ཁྱབ་པ་མེད་པར་ཐལ།རིམ་བཞིན་དུ་སྟོན་པ་མྱ་ངན་ལས་འདའ་ཁར་དྲི་ཟའི་རྒྱལ་པོ་རབ་དགའ་ལ་བདེན་བཞིའི་ཆོས་འཁོར་བསྐོར་བའི་ཕྱིར་དང་།ཟབ་ཞི་སྤྲོས་བྲལ་འོད་གསལ་འདུས་མ་བྱས།།བདུད་རྩི་ལྟ་བུའི་ཆོས་ཤིག་ཁོ་བོས་རྙེད།།སུ་ལ་བསྟན་ཀྱང་གོ་བར་མི་ནུས་པས།།མི་སྨྲ་ནགས་ཀྱི་ཁོངས་སུ་གནས་པར་བྱ།།ཞེས་པའི་མཚན་ཉིད་མེད་པའི་ཆོས་འཁོར་འདི་སྟོན་པ་སངས་རྒྱས་མ་ཐག་གསུང་པའི་ཕྱིར།འཁོར་ལོ་ཐ་མར་གཏོགས་པའི་བྱམས་པ་གཟུགས་ཀྱི་དབྱེ་བ་ནི་གསུམ་སྟེ།ཀུན་བཏགས་པའི་གཟུགས་དང་།རྣམ་པར་བཏགས་པའི་གཟུགས།ཆོས་ཉིད་ཀྱི་གཟུགས་སོ།ཞེས་པ་འདི་སྟོན་པའི་སྐུ་ཚེའི་བར་ལ་གསུངས་པའི་ཕྱིར་རོ།ཞེས་གསུངས།ཡང་ཡུམ་དོན་དེ་ཉིད་དུ་རོང་སྟོན་གྱི་དགོངས་པ་དང་མཐུན་པར་ཀུན་མཁྱེན་གོ་རམས་པས་མདོ་སྡེ་དགོངས་འགྲེལ་ལས་སེམས་ཙམ་པའི་ལུགས་ལྟར་བཀའ་དང་པོ་གཉིས་དྲང་དོན་དང་ཐ་མ་ཁོ་ན་ངེས་དོན་དུ་འགྲེལ་ཚུལ་ཙམ་མ་ཚད་དབུ་མ་པའི་ལུགས་ཀྱི་འགྲེལ་ཚུལ་ཞིག་ཀྱང་དགོས་པར་སྣང་ཞེས་གསུངས་པ་ཙམ་ལས་དབུ་མའི་ལུགས་ལ་ཆོས་འཁོར་གསུམ་པོ་དྲང་ངེས་འགྲེལ་ཚུལ་གསུངས་མེད།འོན་ཏེ་ལྟ་བའི་ཤན་འབྱེད་མཚོན་པའི་ཀུན་མཁྱེན་གྱི་གཞུང་གཞན་དུ་བཀའ་བར་པ་མཚན་ཉིད་མེད་པའི་ཆོས་འཁོར་ཁོ་ན་ངེས་དོན་མཐའ་ཐུག་ཏུ་འགྲེལ་ཞིང་བཀའ་ཐ་མ་དྲང་དོན་དུ་ནན་གྱིས་སྒྲུབ།སྤྱིར་རྒྱལ་བའི་བཀའ་ལ་དྲང་ངེས་འབྱེད་ཚུལ་ནི།གསེར་མདོག་པན་ཆེན་ཤཱཀྱ་མཆོག་ལྡན་གྱིས།དབུ་མ་རྣམ་པ་ངེས་པའི་ཆོས་ཀྱི་བང་མཛོད་ལུང་དང་རིགས་པའི་རྒྱ་མཚོ་ཞེས་བྱ་བའི་ལེའུ་དང་པོ་ལས།མཁས་པ་ཁ་ཅིག་གིས།ཤིང་རྟའི་སྲོལ་འབྱེད་ཆེན་པོ་གཉིས་ཀྱི་དྲང་ངེས་ཀྱི་སྲོལ་འབྱེད་ཚུལ་མི་འདྲ་བ་གཉིས་ཁོ་ན་ཡིན་ཏེ།དེའང་འདི་ལྟར།ཐོག་མེད་སྐུ་མཆེད་ཀྱིས་ནི།མདོ་དེ་དང་དེའི་དངོས་བསྟན་གྱི་དོན་དེ་དང་དེ་སྒྲ་ཇི་བཞིན་དུ་བཤད་དུ་རུང་བ་དང་མི་རུང་བ་ལ་འཆད་ལ།དེ་ཡང་དགོངས་པ་ངེས་པ་འགྲེལ་བའི་ལུང་ལ་བརྟེན་པའོ།ཀླུ་སྒྲུབ་ཡབ་སྲས་ཀྱིས་ནི་ཀུན་རྫོབ་དང་དོན་དམ་པའི་བདེན་པ་དངོས་བསྟན་གྱི་བརྗོད་བྱའི་གཙོ་བོར་སྟོན་པ་ལ་དེ་དང་དེའི་དོན་དུ་འཆད་དོ།དེ་ཡང་བློ་གྲོས་མི་ཟད་པ་བསྟན་པའི་མདོ་དང་།ཏིང་ངེས་འཛིན་གྱི་རྒྱལ་པོའི་མདོ་ལ་བརྟེན་པའོ།ཞེས་གཞན་གྱི་འདོད་པ་དྲངས་ཏེ།སྲོལ་འབྱེད་གཉིས་ཀྱི་མདོ་ཡི་དྲང་ངེས་ཀྱི་གོ་དོན་སོ་སོ་བ་དེ་ལྟར་འཆད་པ་མི་འཐད་དེ།གཉིས་ཀས་གཉིས་ཀ་བཞེད་པའི་ཕྱིར།ཇི་ལྟར་ཞེ་ན།ཀླུ་སྒྲུབ་ཡབ་སྲས་ཀྱིས།སྒྲ་ཇི་བཞིན་པ་ཡིན་མིན་གྱི་སྒོ་ནས་དྲང་ངེས་སུ་བཞག་པ་ཡོད་དེ།ཇི་སྐད་དུ།འཇུག་པ་ལས།མདོ་སྡེ་གང་ལ་ཕྱི་རོལ་སྣང་ཡོད་མིན།།སེམས་ནི་སྣ་ཚོགས་སྣང་ངོ་ཞེས་གསུངས་པ།།གཟུགས་ལ་ཤིན་ཏུ་ཆགས་དང་དེ་དག་ལ།།གཟུགས་བཟློག་པ་ཏེ་དེ་ཡང་དྲང་དོན་ཉིད།།འདི་ནི་སྟོན་པས་དྲང་དོན་ཉིད་གསུངས་ཤིང་།།འདི་ནི་དྲང་དོན་ཉིད་དུ་རིགས་པས་འཐད།།རྣམ་པ་དེ་ལྟའི་མདོ་སྡེ་གཞན་ཡང་ནི།།དྲང་དོན་ཉིད་དུ་ལུང་འདིས་གསལ་བར་བྱེད།།ཅེས་གསུངས་ཤིང་།དེའི་སྐབས་ཀྱི་ལུང་དེ་ངོས་འཛིན་པ་ན།ཇི་ལྟར་ནད་པས་ནད་པ་ལ།།སྨན་པས་སྨན་ནི་གཏོང་བ་ལྟར།།དེ་བཞིན་སངས་རྒྱས་སེམས་ཅན་ལ།།སེམས་ཙམ་དུ་ཡང་གསུངས་པར་མཛད།།ཅེས་པའི་མདོ་དྲས་ཤིང་།རིགས་པ་དེ་འཆད་པ་ན།ཤེས་བྱ་མེད་ན་ཤེས་པ་བསལ་བ་ནི།བདེ་བླག་རྙེད་ཅེས་སངས་རྒྱས་རྣམས་ཀྱིས་གསུངས།།ཤེས་བྱ་མེད་ན་ཤེས་པ་དཀག་གྲུབ་པས།དང་པོར་ཤེས་བྱ་དགག་པ་མཛད་པ་ཡིན།ཞེས་གསུངས་ལ།དེ་དག་གི་སྐབས་ཀྱི་དོན་ཡང་།སེམས་ཙམ་པས་ཕྱི་རོལ་གྱི་དོན་མེད་ཅིང་།རྣམ་པ་ཤེས་པ་རང་བཞིན་གྱིས་གྲུབ་པར་སྟོན་པའི་མདོ་དྲངས་པ་དེ་དག་སྒྲ་ཇི་བཞིན་དུ་ཁས་བླང་དུ་མི་རུང་བའི་ཕྱིར།དྲང་བའི་དོན་ཡིན་ནོ་ཞེས་བྱ་བའི་དོན་ཡིན་གྱི།ཀུན་རྫོན་བདེན་པ་དངོས་བསྟན་གྱི་བརྗོད་བྱའི་གཙོ་བོར་སྟོན་པའི་རྟགས་ཀྱིས་དྲང་དོན་དུ་བསྒྲུབས་ན།དབུ་མ་པ་རང་ལ་རྟགས་མི་འགྲུབ་པ་དང་།སྐབས་ཀྱི་དོན་ལས་ཉམས་པར་འགྱུར་བའི་ཕྱིར་དང་།ཇི་སྐད་དུ།ཀུན་གཞི་ཡོད་ཅིང་གང་ཟག་ཉིད་ཡོད་ལ།།ཕུན་པོ་འདི་དག་འབའ་ཞིག་ཉིད་ཡོད་ཅེས།།བསྟན་པ་འདི་ནི་དེ་ལྟར་ཆེས་ཟབ་དོན།།རིག་པར་མི་འགྱུར་གང་ཡིན་དེ་དག་ལ་འོ།།ཞེས་དང་།འཇིག་ཚོགས་ལྟ་དང་བྲལ་ཡང་སངས་རྒྱས་ཀྱིས།།ཇི་ལྟར་ང་དང་ང་ཡི་བསྟན་པ་ལྟར།།དེ་བཞིན་དངོས་རྣམས་རང་བཞིན་མེད་མོད་ཀྱི།།ཡོད་ཅེས་དྲང་དོན་ཉིད་དུ་བསྟན་པ་ཡིན།།ཞེས་གསུངས་པ་དེས་ཀྱང་སྒྲ་ཇི་བཞིན་མ་ཡིན་པ་རྒྱུ་མཚན་དུ་བྱས་ནས་དྲང་དོན་དུ་བཤད་པ་ཡིན་ལ།དེ་ལས་གཞན་དུ་ཀུན་རྫོབ་ཀྱི་བརྗོད་བྱའི་གཙོ་བོར་བསྟན་པ་ལ་འཆད་ན།ཀུན་གཞི་དང་དངོས་པོ་རང་བཞིན་གྱིས་ཡོད་པ་སོགས་ཀུན་རྫོན་བདེན་པར་ཁྱེད་ཀྱིས་ཁས་ལེན་དགོས་པས།ཁྱེད་ལ་ཁས་བླངས་ནང་འགལ་འབྱུང་བའི་ཕྱིར་དང་།གཞུང་གི་དོན་ལས་ཉམས་པའི་ཕྱིར་ཞེས་གསུངས།ཞེས་དགག་པ་མཛད་དེ།རང་ལུགས་ལ།དྲང་བའི་དོན་ཅན་གྱི་གསུང་རབ་ཀྱི་མཚན་ཉིད་ནི།གདུལ་བྱའི་ཁྱད་པར་གནས་སྐབས་ཀུན་རྫོབ་ཀྱི་བདེན་པ་གཙོ་བོར་སྟོན་དགོས་པའི་གདུལ་བྱ་ལ།བསྟན་བྱའི་ཁྱད་པར་ཀུན་རྫོབ་ཀྱི་བདེན་པ་ཉིད་གནས་སྐབས་ཀྱི་བསྟན་བྱའི་གཙོ་བོར་སྟོན་པའི་གསུང་རབ་བོ།ངེས་པའི་དོན་ཅན་གྱི་གསུང་རབ་ཀྱི་མཚན་ཉིད་ནི།གདུལ་བྱའི་ཁྱད་པར་དོན་དམ་པའི་བདེན་པ་སྟོན་པ་སྐབས་སུ་བབ་པའི་གདུལ་བྱ་ལ་བསྟན་བྱའི་ཁྱད་པར་དོན་དམ་ཉིད་གནས་སྐབས་དང་མཐར་ཐུག་གི་བསྟན་བྱའི་གཙོ་བོར་བྱས་ནས་སྟོན་པའི་གསུང་རབ་བོ།དེ་རེ་རེ་ལ་ཡང་གཉིས་གཉིས་ཏེ།དགོངས་པ་ཅན་དང་།དགོངས་པ་ཅན་མ་ཡིན་པའོ།དང་པོ་དྲང་དོན་གྱི་སྒྲ་ཇི་བཞིན་པ་ནི།འདུས་བྱས་མི་རྟག་པ་སྟོན་པའི་མདོ་ལྟ་བུའོ།གཉིས་པ་སྒྲ་ཇི་བཞིན་པ་མ་ཡིན་པ་ལ་གཉིས་ལས།དགོངས་པ་ཅན་ནི།འོ་སྐོལ་གྱི་སྟོན་པས་ང་དེའི་ཚེ་སངས་རྒྱས་རྣམ་གཟིགས་སུ་གྱུར་ཏོ།ཞེས་གསུངས་པ་ལྟ་བུའོ།དགོངས་པ་ཅན་མ་ཡིན་པ་ནི།ཕྱི་རོལ་པ་བསྟན་པ་ལ་གཞུག་པའི་དོན་དུ་བདག་ཡོད་པར་གསུངས་པ་ལྟ་བུའོ།།གཉིས་པ་ངེས་དོན་གྱི་སྒྲ་ཇི་བཞིན་པ་ནི།ཆོས་ཐམས་ཅད་བདག་མེད་དུ་སྟོན་པའི་མདོ་ལྟ་བུའོ།སྟག་ཚང་ལོ་ཙཱ་བས་ཀྱང་འདི་བཞིན་འདོད་དེ།དེ་ཉིད་ཀྱིས་མཛད་པའི་གྲུབ་མཐའ་ཀུན་ཤེས་ལས།རྒྱལ་བའི་གསུང་རབ་མཐའ་དག་གི་དགོངས་པ་མ་དཔྱད་པ་དང་ཅུང་ཟད་དཔྱད་པ།ལེགས་པར་དཔྱད་པའི་གནས་སྐབས་གསུམ་དུ་ཕྱེས་ཏེ་ཐ་མར་ལེགས་པར་དཔྱད་པའི་ཚེ་རྒྱལ་བའི་ཡུམ་གྱི་དངོས་བསྟན་ཕལ་ཆེ་བ་ལྟ་བུ་ཡོད་པ་དང་མེད་པ་དང་རྟག་པ་དང་མི་རྟག་པ་སྟོང་པ་དང་མི་སྟོང་བ་ལ་སོགས་པ་གང་དུའང་མ་གྲུབ་ཅིང་ཅིར་ཡང་གཟུང་དུ་མི་རུང་གསུངས་པ་ལྟ་བུ་དང་།བསྟན་བཅོས་ལས།སྟོང་ངོ་ཞེས་ཀྱང་མི་བརྗོད་ཅིང་།།མི་སྟོང་ཞེས་ཀྱང་མི་བྱ་ལ།།གཉིས་དང་གཉིས་མིན་མི་བྱ་སྟེ།།གདགས་པའི་དོན་དུ་བརྗོད་པར་བྱ།།ཞེས་པའི་རྐང་པ་དང་པོ་གསུམ་པོ་ལྟ་བུ་མང་དུ་གསུངས་པ་རྣམས་ནི་ལེགས་པར་དཔྱད་པའི་གནས་སྐབས་ལ་སྦྱར་ཏེ་བཤད་པས་ཕན་ཚུན་འགལ་བ་ཅུང་ཟད་ཀྱང་མེད་པར་འགྱུར་རོ།།དེ་ལྟར་ཤེར་ཕྱིན་གྱི་མདོ་ལས།གཟུགས་སྒྲ་སོགས་མེད་པར་བཤད་པ་གང་བྱུང་ལ།སེམས་ཙམ་པས་ཀུན་བཏགས་ཞེས་དང་།རང་རྒྱུད་པ་དངོས་པོ་དང་རྗེས་མཐུན་པ་དག་དོན་དམ་པར་ཞེས་པའི་དགག་བྱ་སྦྱོར་བ་ལ་སྐྱབས་འཚོལ་བ་བྱེད་པ་དག་གིས།ཤེར་ཕྱིན་གྱི་མདོ་སྒྲ་ཇི་བཞིན་དུ་ཁས་བླང་དུ་མི་རུང་བའི་དྲང་དོན་དུ་དངོས་ཤུགས་ལས་ཁས་བླངས་པས།མདོ་དོན་འཆད་པ་ལ་ཀླུ་སྒྲུབ་ལུགས་སུ་མི་འགྱུར་གྱི།འདྲེས་རྐང་གང་དང་གང་གི་སྔོན་དུ།བྱང་སེམས་ཤེར་ཕྱིན་ལ་སྤྱོད་པའི་ཚེ་ཞེས་འབྱུང་བས།ཆོས་གང་དང་གང་གི་རངབཞིན་སེམས་པའི་ཚེ་ཆོས་དེ་དང་དེ་རང་བཞིན་མེད་པར་སྒྲ་ཇི་བཞིན་དུ་ཁས་ལེན་དུ་རུང་ཞིང་།དམིགས་པ་ཉེར་ཞིའི་དབྱིངས་ལ་འཇོག་པའི་ཚེ།ཡོད་མེད་དང་ཡིན་མ་ཡིན་སོགས་གང་དུའང་བརྗོད་དུ་མེད་པས་རྒྱལ་བ་ཉིད་ཀྱིས་དེ་ལྟར་སྦྱར་ནས།དངོས་བསྟན་ལ་རིགས་པའི་གནོད་པ་གང་ཡང་མེད་པ་ཉིད་ཀྱི་བརྗོད་ཚུལ་གྱི་སྒོ་ནས་ཀྱང་ངེས་དོན་སྒྲ་ཇི་བཞིན་པའི་མདོ་སྡེར་འཆད་པ་ནི་འཕགས་པའི་བཞེད་པ་ཡིན་པ་གདོན་མི་ཟའོ།ཞེས་གསུངས།ཤཱཀ་མཆོག་པའི་དགོངས་པ་མུ་མཐུད་དེ།གཉིས་པ་སྒྲ་ཇི་བཞིན་པ་མ་ཡིན་པ་ལ་གཉིས་ལས།དགོངས་པ་ཅན་ནི་བདག་དམ་པའི་ཕ་རོལ་ཏུ་ཕྱིན་པ་སྟོན་པའི་མདོ་ལྟ་བུའོ།།དགོངས་པ་ཅན་མ་ཡིན་པ་ནི།སྙིང་པོ་མེད་ལ་སྙིང་པོར་ཤེས།།ཞེས་གསུངས་པ་ལྟ་བུའོ།།དེ་ཡང་།གནས་སྐབས་སུ་ཀུན་རྫོབ་བདེན་པ་སྟོན་དགོས་པའི་གདུལ་བྱ་ནི་གཉིས་ཏེ།ངེས་དོན་གྱི་སྣོད་དུ་མ་གྱུར་པ་དང་།གྱུར་ཀྱང་ཐབས་ཀྱི་ཆ་སྟོན་དགོས་པའོ།།སྟོན་ཚུལ་ལ་གཉིས་ཏེ།བསྟན་བྱའི་དོན་གྱི་གཙོ་བོར་སྟོན་པ་དང་།བརྗོད་བྱའི་དོན་གི་གཙོ་བོར་སྟོན་པའོ།།འདི་གཉིས་ཀྱི་མི་འདྲ་བའི་ཁྱད་པར་ཅི་ཞེ་ན།བསྟན་བྱའི་གཙོ་བོ་ནི་ཞེ་འདོད་ཀྱི་གཙོ་བོ་ལ་བྱ་ལ།བརྗོད་བྱ་ནི་དངོས་དང་ཞེན་པའི་བརྗོད་བྱ་གང་རུང་ཁོ་ནའོ།།དེ་ལྟར་ན་བརྗོད་བྱ་ཡིན་ལ་བསྟན་བྱ་མ་ཡིན་པ་ནི།བདག་ཡོད་པ་དེ་བདག་ཡོད་དོ་ཞེས་པའི་མདོའ་ིཞེན་པའི་བརྗོད་བྱར་བཞག་དགོས་པ་ལྟ་བུའོ།།དེའི་ཕྱིར་སྒྲ་ཇི་བཞིན་པ་ཡིན་མིན་ནི་བརྗོད་བྱའི་ངོས་ནས་བཞག་ལ།དྲང་ངེས་ཀྱི་འཇོག་མཚམས་ནི།བསྟན་བྱའི་དོན་གྱི་གཙོ་བོ་ལས་རྣམ་པར་ཕྱེ་བ་ཡིན་ནོ།།ཡང་གང་ལ་དོན་དམ་པ་སྟོན་པའི་གདུལ་བྱ་ལ་ཡང་གནས་སྐབས་དང་མཐར་ཐུག་གི་དབྱེ་བས་གཉིས་ཡོད་ཀྱང་།མཐར་ཐུག་དོན་དམ་པའི་བདེན་པ་སྟོན་མི་དགོས་པའི་གདུལ་བྱ་མི་སྲིད་ལ།གནས་སྐབས་གདུལ་བྱ་དམན་པའི་རིགས་ཅན་ལ།དམན་པ་ཉིད་ལ་ལྟོས་པའི་ངེས་དོན་སྟོན་ཚུལ་དང་།ཐེག་པ་ཆེན་པོའ་ིརིགས་ཅན་ལ་ཐེག་པ་ཆེན་པོ་ལ་ལྟོས་པའི་ངེས་དོན་སྟོན་ཚུལ་གཉིས་ལས།དང་པོ་ནི།སྲོལ་འབྱེད་གཉིས་པོ་གང་གི་ལུགས་ལྟར་ན་ཡང་།འཁོར་ལོ་དང་པོར་བསྟན་ལ།སྟོན་ཚུལ་གཉིས་པ་ནི་འཁོར་ལོ་གཉིས་པ་ཕན་ཆད་ནས་སྟོན་པ་ཡིན་ནོ།།དེ་ལྟར་དྲང་ངེས་གཉིས་ལ།སྒྲ་ཇི་བཞིན་པ་ཡིན་མིན་སོགས་བཞི་བཞི་ཕྱེ་བ་དེ་བཞིན་དུ།གཞན་བཞི་པོ་ལའང་དྲང་ངེས་སོགས་བཞི་བཞི་འབྱེད་དགོས་པ་ཤེས་པར་བྱས་ནས་འདི་ལྟར་བཤད་པར་བྱ་སྟེ།རྗོད་བྱེད་གསུང་རབ་ལ་དྲང་དོན་གྱི་དྲང་དོན་དང་།དྲང་དོན་གྱི་ངེས་དོན་གཉིས་དང་།ཡང་།ངེས་དོན་གྱི་དྲང་དོན་དང་།ངེས་དོན་གྱི་ངེས་དོན་གཉིས་ཏེ་བཞིའོ།།བརྗོད་བྱ་བདེན་པ་གཉིས་ལའང་དེ་བཞིན་དུ་བཞི་སྟེ།སྔ་མ་བཞི་དང་གོ་རིམ་བཞིན་དུ་བཤད་བྱ་དང་འཆད་བྱེད་དུ་སྦྱར་བར་བྱ་བ་ཡིན་ནོ།།རྣམ་གཞག་དེ་ལྟར་སྟོན་པའི་ལུང་གི་ཁུངས་ནི།འཕགས་པ་བློ་གྲོས་མི་ཟད་པ་བསྟན་པའི་མདོ་ལས།དེ་ལ་ངེས་པའི་དོན་གྱི་མདོ་སྡེ་ནི་གང་།དྲང་བའི་དོན་གི་མདོ་སྡེ་ནི་གང་ཞེ་ན།མདོ་སྡེ་གང་དག་ཀུན་རྫོབ་བསྒྲུབ་པ་བསྟོན་པ་དེ་དག་ནི།དྲང་བའི་དོན་ཞེས་བྱའོ།།མདོ་སྡེ་གང་དག་དོན་དམ་པའི་བདེན་པ་བསྒྲུབ་པ་བསྟན་པ་དེ་དག་ནི་ངེས་པའི་དོན་ཞེས་བྱའོ།།ཞེས་གསུངས་པ་དེ་ལས་ནི་བརྗོད་བྱ་བདེན་པ་གཉིས་ཀྱི་སྒོ་ནས་དྲང་ངེས་ཀྱི་རྣམ་གཞག་མཛད་པའོ།།ཡང་མདོ་སྡེ་དེ་ཉིད་ལས།མདོ་སྡེ་གང་དགབདག་དང་།སེམས་ཅན་དང་།སྲོག་དང་།གསོ་བ་དང་།སྐྱེས་བུ་དང་།གང་ཟག་དང་།ཤེད་ལ་སྐྱེས་དང་།ཤེད་བུ་དང་།བྱེད་པ་པོ་དང་།ཚོར་བ་པོ།སྐད་སྣ་ཚོགས་ཀྱིས་བཤད་པར་བྱ་བ་བདག་པོ་མེད་པ་ལ་བདག་པོ་ལྟ་བུར་བསྟན་པ་དེ་དག་ནི་དྲང་པའི་དོན་ཞེས་བྱའོ།།མདོ་སྡེ་གང་དག་སྟོང་པ་ཉིད་དང་།མཚན་མ་མེད་པ་དང་།སྨོན་པ་མེད་པ་དང་།མངོན་པར་འདུ་བྱེད་པ་མེད་པ་དང་།སྐྱེ་བ་མེད་པ་དང་།མ་སྐྱེས་པ་དང་།སེམས་ཅན་མེད་པ་དང་།སྲོག་མེད་པ་དང་།གང་ཟག་མེད་པ་དང་།བདག་པོ་མེད་པ་རྣམ་པར་ཐར་པའི་སྒོ་སྟོན་པ་དེ་དག་ནི་ངེས་པའི་དོན་ཞེས་བྱ་སྟེ།ཞེས་གསུངས་པ་འདིས་ནི།རྗོད་བྱེད་སྒྲ་ཇི་བཞིན་པ་ཡིན་མིན་གྱི་སྒོ་ནས་དྲང་ངེས་གཞག་པའོ།།དེ་ཡང་མདོ་སྔ་མ་གཉིས་ཀྱིས་ནི།ངེས་དོན་གྱི་ངེས་དོན་དང་།དྲང་དོན་གྱི་ངེས་དོན་གཉིས་བཤད་ལ།མདོ་ཕྱི་མ་གཉིས་ཀྱིས་ནི་ངེས་དོན་གྱི་དྲང་དོན་དང་།དྲང་དོན་གྱི་དྲང་དོན་གཉིས་བཤད་དོ།།དེ་ཡང་།བདག་དང་སེམས་ཅན་སོགས་ཡོད་པར་སྟོན་པའི་མདོ་དང་།དེའི་བརྗོད་བྱ་ནི་དྲང་དོན་གྱི་དྲང་དོན་ནོ།།འདིར་དྲང་དོན་དངོས་ནི།ཡང་དག་ཀུན་རྫོབ་དང་།དྲང་དོན་གྱི་ཡང་དྲང་དོན་ནི་ལོག་པའི་ཀུན་རྫོབ་ལ་བྱེད་པ་ཡིན་ལ།དེའི་ཚེ་དྲང་དོན་གྱི་ཡང་དྲང་དོན་གི་མདོའ་ིབརྗོད་བྱ་ལོག་པའི་ཀུན་རྫོབ་དང་།དེའི་བསྟན་བྱའི་གཙོ་བོ་ཡང་དག་པའི་ཀུན་རྫོབ་ལ་བྱེད་དགོས་པར་ཤེས་པར་བྱ་ལ།དེ་ཡང་སངས་རྒྱས་ཀྱི་གསུངས་དགོངས་འགྲེལ་དང་བཅས་པའི་དབང་དུ་བྱས་པ་ཡིན་གྱི་གཞན་ལ་ནི་མ་ཡིན་ནོ།།ཡང་བདག་དང་སེམས་ཅན་སོགས་མེད་པར་སྟོན་པའི་མདོ་དང་དེའི་བརྗོད་བྱ་ནི་ངེས་དོན་གྱི་དྲང་དོན་ནོ།།དེ་ཡང་གང་ཟག་གི་བདག་མེད་གནས་སྐབས་ཀྱི་ངེས་དོན་ཡིན་པ་ནི།སྲོལ་འབྱེད་གཉིས་ཀའི་ལུགས་ལ་འདྲ་བར་ཁས་ལེན་དགོས་པ་ཡིན་ཏེ།དེ་ཉན་ཐོས་དང་ཐུན་མོང་པའི་ངེས་དོན་ཡིན་གྱི།ཐེག་ཆེན་ཐུན་མོང་མ་ཡིན་པའི་ངེས་དོན་མཐར་ཐུག་ཏུ་མི་བཞེད་པར་མཚུངས་པའི་ཕྱིར་རོ།།ཡང་མཐར་ཐུག་གི་དོན་དམ་པའི་བདེན་པ་སྟོན་པའི་གསུང་རབ་དང་།དེའི་བརྗོད་བྱ་ནི་ངེས་དོན་གྱི་ངེས་དོན་དང་།ཡང་དག་པའི་ཀུན་རྫོབ་སྟོན་པའི་གསུང་རབ་དང་དེའི་བརྗོད་བྱ་ནི།དྲང་དོན་གྱི་ངེས་དོན་ནོ།།འོ་ན་དྲང་ངེས་ཀྱི་ཚུལ་བཞི་པོ་དེ་ལས་གང་དབང་བཙན་པར་བྱེད་ཅེ་ན།བཤད་པ།ཀུན་རྫོབ་ཀྱི་བདེན་པ་གཙོ་བོར་སྟོན་པའི་གསུང་རབ་ཚད་མར་ཁས་བླངས་ནས།ཀུན་རྫོབ་ཀྱི་བདེན་པ་རྣམ་པར་འཇོག་པ་དེའི་ཚེ།དྲང་དོན་ཉིད་གཞིར་བྱས་པའི་དྲང་ངེས་གཉིས་པོ་དབང་བཙན་པར་བྱེད་དགོས་པ་ཡིན་ཏེ།དེའི་ཚེ་ཅིག་ཤོས་གཉིས་པོ་ཚད་མར་བྱས་ན།ཐ་སྙད་ཀྱི་བདེན་པ་འཇོག་མི་ཤེས་པ་དང་ཐབས་ཀྱི་ཆ་རྣམས་དོར་བ་དང་།ཀུན་རྫོབ་ཀྱི་བདེན་པ་རིགས་པས་དཔྱད་བཟོད་དུ་ཐལ་བ་སོགས་ཀྱི་ཉེས་པས་གོས་པར་འགྱུར་རོ།།ཡང་དོན་དམ་པའི་བདེན་པ་གཙོ་བོར་གཏན་ལ་འབེབས་པའི་གསུང་རབ་ཚད་མར་བྱས་ནས་དོན་དམ་པའི་བདེན་པ་རྣམ་པར་འཇོག་པ་དེའི་ཚེ།ངེས་དོན་ཉིད་གཞིར་བྱས་པའི་དྲང་ངེས་ཀྱི་ཚུལ་གཉིས་པོ་ཁོ་ན་ཁས་ལེན་དགོས་པ་ཡིན་ཏེ།དེའི་ཚེ་གཞན་གཉིས་པོ་ཚད་མར་ཁས་བླངས་ན་དོན་དམ་པའི་བདེན་པ་ལས་ཉམས་པར་འགྱུར་བའི་ཕྱིར།དཔེར་ན་མྱུ་གུ་སྐྱེ་མེད་དུ་ཁས་ལེན་དགོས་པ་དེའི་ཚེ།མྱུ་གུ་སྐྱེ་བར་སྟོན་པའི་ལུང་རྣམས་ཁས་བླང་དུ་མི་རུང་བ་བཞིན་ནོ།།དོན་དེ་ཉིད་ཐུགས་ལ་ཉེ་བར་བཞག་ནས།རྗེ་བཙུན་ས་སྐྱ་པཎྜི་ཏས་ལྟ་བའི་ལུང་སྦྱོར་དང་།སྤྱོད་པའི་ལུང་སྦྱོར་མ་འདྲེས་པར་བྱེད་དགོས་པར་གསུངས་སོ།།འོ་ན་དྲང་དོན་གི་ཚུལ་གཉིས་ཀས་དྲང་དོན་གྱི་གོ་ཆོད་པ་དང་།ངེས་དོན་གི་ཚུལ་གཉིས་ཀས་ངེས་དོན་གྱི་གོ་ཆོད་པར་ཁས་ལེན་པ་ཡིན་ནམ་ཞེ་ན།སྤྱི་ཙམ་ནས་དྲང་ངེས་ཀྱི་རྣམ་པར་གཞག་པ་བྱེད་པ་དེའི་ཚེ།དེས་དེའི་གོ་ཆོད་པ་ཡིན་ཏེ།དེའི་ཚེ་དབྱེ་བའི་ཡ་གྱལ་དེ་དང་དེ་ཡིན་ན།དབྱེ་གཞི་དེ་དང་དེ་ཡིན་དགོས་པའི་ཕྱིར།བདེན་པ་གཉིས་ཀྱི་རྣམ་གཞག་ཁས་ལེན་ཚུལ་ཤས་ཆེ་ཆུང་གི་ཁྱད་པར་ཡོད་པ་དེའི་ཚེ་ནི།དེས་དེའི་གོ་ཆོད་པའི་ངེས་པ་ཡོད་པ་མ་ཡིན་ཏེ།དཔེར་ན།ངེས་དོན་གྱི་དྲང་དོན་ཡིན་ན།དོན་དམ་བདེན་པ་འཇོག་པའི་དུས་ཀྱི་དྲང་དོན་ཡིན་དགོས་པ་བཞིན།དེའི་འཐད་པ་ཡང་།གང་ཟག་གི་བདག་མེད་དེ་ཉེར་ལེན་གི་ཕུང་པོ་ལྔ་ལ་ལྟོས་ནས་སམ།སྤྱི་ཙམ་ནས་དོན་དམ་བདེན་པ་ཡིན་ཡང་།ཆོས་ཀྱི་བདག་མེད་ལ་ལྟོས་ནས་དྲང་དོན་དུ་འཆད་དགོས་པ་ནི།ཤིང་རྟའི་སྲོལ་གཉིས་ཀ་ལ་འདྲ་བ་ཡིན་པས་སོ།ཞེས་གསུངས་ཏེ་དྲང་ངེས་ཀྱི་དོན་ལེགས་པར་ཕྱེས་སོ།